Erik Schack tog mandag hul på endnu et kapitel i sit forsøg på at få erstatning efter den såkaldte Strandby-ulykke, der for syv år siden kostede to fiskere livet og ifølge Erik Schack var skyld i tre blodpropper i hjernen og en efterfølgende hjerneskade. Både Arbejdsmarkedets Erhvervssikring, Ankestyrelsen og senest Byretten i Hjørring har afvist, at hans blodpropper og hjerneskade skulle være forårsaget af hans deltagelse i ulykken som ambulanceredder, og mandag var det så Vestre Landsrets tur til at skulle tage stilling til hans og Ankestyrelsens argumenter. - Det kan ikke være meningen, at man ikke beskytter reddere i sådan en sammenhæng. At systemet ikke har givet ham en arbejdsskade berettigelse fra starten af, kommer helt bag på os, fortalte Per Kjeldsen, formand for 3F Vendsyssel ved dagens retsdag, der fører ankesagen på vegne af Erik Schack. I Byrettens afgørelse blev der lagt vægt på, at det ikke kan bevises, at Erik Schack fik det dårligt på grund af de giftige gasser, han indåndede i forbindelse med redningsaktionen. Nye vidneforklaringer kom frem i Landsretten Der var i dag vidneforklaringer fra både Erik Schack selv, og tre tidligere kollegaer, der alle var tilstede ved redningsaktionen på Strandby Havn. Her kom det frem, at de tre tidligere kolleger også havde gener efter at have deltaget i redningsarbejdet. Alle tre havde haft hovedpine, og to havde også haft kvalme i løbet af natten eller dagen efter. Alligevel mener Ankestyrelsen, at det var tilfældigt, at Erik Schack først havde været i gang med redningsarbejde på havnen og senere blev syg og kastede op. Advokat regner med gode chancer Mens Erik Schack, hans advokat og 3F må vente på en afgørelse, var hans advokat positiv efter retsmødet. - Jeg vil da sige, chancerne er bedre i landsretten, end de var i byretten, sagde Erik Schacks advokat Martin Haug. Og selv, hvis det skulle blive til et fjerde afslag, er kampen ifølge 3F ikke tabt endnu. - Får den ikke sin afslutning her, så er 3F  parat til overfor et medlem som Erik at køre sagen videre. Det betyder, at vi vil forfølge sagen på alle planer. Det kan være appelering til højesteret, det kan være politisk, at vi vil forfølge sagen, siger Per Kjeldsen, formand for 3F Vendsyssel. Sagen er nu optaget til dom, og Landsretten vil komme med sin afgørelse 13. september.

Opsummering:
Mandag var Erik Schack i Vestre Landsret for at overbevise dem om, at den hjerneskade, han fik for syv år siden, skyldes hans arbejde. Der falder dom i sagen 13. september.